የውጭ አገር የስራ ቅጥር ጉዞን ለግዜው ታገደ
– በግልም ሆነ በኤጀንሲዎች በኩል በቅጥር ወደ ተለያዩ አገራት የሚደረግ ጉዞ ለግዜው መታገዱን የውጭ ጉዳይ ሚንስቴር አስታወቀ፡፡እገዳው የተወሰነው በውጭ ሀገር ስራ ስምሪት ረገድ የሚታዩ የህግ፣ የአሰራርና የአደረጃጀት ክፍተቶች ተፈትሸው ተገቢውን ማስተካከያ እስከሚደረግባቸው ድረስ መሆኑም ተመልክቷል፡፡በሀገሪቱ የተጀመረውን የህዳሴ ጉዞ እውን ለማድረግ ህዝብና መንግስት ከፍተኛ ርብርብ እያደረጉ ሲሆን ዜጎች እዚህ ከሚፈጠርላቸው የስራ እድል በተጨማሪ ውጭ ሀገር ተሰማርተው መስራት ሲፈልጉ ጥቅማቸው እና መብታቸው ተከብሮ እንዲሆን የተለያየ ተግባራት እያከናወነ መሆኑነው ፡፡በህገወጥ የሰዎች ዝውውር በተሰማሩ አካላት አሳሳች ወሬዎች በመደናገር ወደ ተለያዩ ሀገራት የሚሄዱ ዜጎች ጉዳት እየደረሰባቸው እንደሆነ አለማቀፍ መረጃዎች እያመለከቱ በመሆኑ የተለያዩ ሀገሮች ችግሩን ለመቅረፍ መፍትሄ እያበጁ ነው፡፡ኢትዮጵያም ችግሩን ለመቅረፍ ብሄራዊ ምክርቤት እና ግብረሀይል በማቋቋም በየአካባቢው ህብረተሰቡን የችግሩን አስከፊነት ለማስገንዘብ ከመሰራቷም በላይ በአጥፊዎችም ላይ ህጋዊ እርምጃ እንዲወሰድ ማድረጓን መግለጫው ያትታል፡፡ሆኖም ችግሩ በተደረጉት ውይይቶችና የተወሰኑ ቅጣቶች ባለመፈታቱ እና አስከፊ ደረጃ ላይ በመድረሱ በግልም ይሁን በኤጀንሲዎች በኩል የሚደረግ የውጭ ሀገር የስራ ጉዞ በህገወጥ አሰራሮቹ ላይ ተገቢው ማስተካከያ እስኪደረግ ድረስ እንዲታገድ መወሰኑን የውጭ ጉዳይ ሚንስቴር አስታውቋል፡፡ከዚህ ጋር ተያይዞ ህጋዊ ስራና አሰሪ ኤጀንሲዎች በህጋዊነት ሽፋን በህገወጥ የሰዎች ዝውውር ላይ እየተሰማሩ ለችግሩ መባባስ ከፍተኛ አስተዋጾ እያደረጉ በመሆኑ ተገቢው ማስተካከያ እስኪደረግ ድረስ የስራ ፈቃዳቸው መግለጫው ከወጣበት ቀን ጀምሮ መታገዱን ውጭ ጉዳይ ሚንስቴር አስታውቋል፡፡ሚንስትር መስሪያ ቤቱ የግዜያዊ እገዳው አላማ ዜጎች ወደ ውጭ አገር የሚያደርጉትን የስራ ጉዞ ለመከልከል ሳይሆን ለስቃይ የማይዳረጉበት ሁኔታ በማመቻቸት የውጭ ስራ ስምሪት እንዲኖራቸው ለማድረግ መሆኑን ገልጾ የሚመለከታቸው የመንግስት መስሪያ ቤቶች ተገቢውን ክትትል በማድረግ እገዳውን ተፈጻሚ እንዲያደርጉ አሳስቧል፡፡